
קצרנית: לק          ישיבה מס' 147     בתאריך: 25.07.07

הצעת חוק הביטוח הלאומי (תיקון מס' 101) (קידום השתלבותם של אנשים עם מוגבלות בשוק העבודה), התשס"ז-2007

(קריאה ראשונה)
היו"ר מגלי והבה:

  אנחנו עוברים להצעת חוק הביטוח הלאומי (תיקון מס' 101) (קידום השתלבותם של אנשים עם מוגבלות בשוק העבודה), התשס"ז-2007 מ/329 לקריאה ראשונה. השר הרצוג, בבקשה. 

שר הרווחה והשירותים החברתיים יצחק הרצוג:

אדוני היושב ראש, חברות וחברי הכנסת. אני נרגש מאד להציג בפניכם היום את תיקון 101 לחוק הביטוח הלאומי שכותרתו: קידום השתלבותם של אנשים עם מוגבלות בשוק העבודה. החוק הזה הוא מהפכה אמיתית בכל מה שקשור לשילוב מוגבלים ונכים בשוק התעסוקה בישראל, זה הגיע לפרקו, הייתי אומר שאלפי אלפי נכים  ומוגבלים ברחבי הארץ ממתינים לחוק הזה כדי לעודד אותם ולתמרץ אותם לעבור את המחסום הפסיכולוגי לצאת מן הבית ולהשתלב בשוק העבודה. 

הבעיה שהיתה,  הכשל שהיה, היסטורית - הוא שכאשר נכים היו יוצאים לעבודה, קצבתם היתה נשללת ובכך היה תמריץ שלילי ואפילו סנקציה. וכשהם היו מפוטרים ורוצים לחזור למעגל מקבלי הקצבאות הם היו צריכים לעבור את הבדיקה הרפואית בשנית כדי להוכיח שהם נכים. ולכן, לפניכם מונחת היום הצעת חוק חשובה ביותר שאנו מקווים מאד שתעודד אלפי נכים להשתלבותם לא רק בעבודה אלא גם בכל מעגלי החיים של החברה בישראל. 
ההצעה הזו ניזונה מפרות עבודתה של ועדה ציבורית שבראשה עמד כבוד השופט אפרים לרון, ז"ל, שכאן אני רוצה באמת להעלות את זכרו, שהמליצה על צעדים חשובים מאד לעידוד השתלבותם של אנשים עם מוגבלויות בעבודה ובחברה. שילובם של אנשים מוגבלים בתעסוקה הוא נושא מרכזי בעבודת הממשלה, ונושא מרכזי בסדר היום שלי, ועולה בקנה אחד עם חוק שוויון זכויות של אנשים עם מוגבלות, וחוק כבוד האדם וחירותו. כאן אני רוצה לציין את ידידי, חבר הכנסת אורלב, שבתקופתו, בעקבות שביתת הנכים הגדולה, מונתה ועדת לרון, בממשלת שרון הראשונה, ואנחנו קרוב ל- 5 שנים מיני אז, או קצת יותר, מניחים היום בפני הכנסת בקריאה ראשונה את החוק הזה. ממשלת ישראל אישרה את תוכנית לרון ב- 2005. הוועדה קמה ב- 2002, אך מיני אז ועד היום היא היתה בהקפאה עמוקה, ואני שמח שלקחתי אותה בידיי, העברתי אותה פה אחד במועצת הביטוח הלאומי, פה אחד במנהלת הביטוח הלאומי, פה אחד בוועדת השרים לחקיקה,ופה אחד בממשלת ישראל, ופה אחד גם הבוקר בוועדת הכנסת בפטור מחובת הנחה, והיא תועבר, כמובן, לידיו האמונות של יו"ר ועדת העבודה, הרווחה והבריאות של הכנסת, ידידנו , חבר הכנסת שרוני. 

לידיעה -180 אלף איש ואישה עם מוגבלויות מקבלים היום קצבת נכות. רק 30% מהם משולבים בעבודה. במצב החוקי הקיים, השתכרות של מעל סכום מסוים - דהיינו, 37% עד 150% מהשכר הממוצע במשק - מוציאה את המובטח מגדר היותו נכה, דבר שיוצר עיוות קשה כאשר במצבים בהם תוספת של שקלים בודדים בהכנסה שוללת לחלוטין את הזכאות לקצבת הנכות. כך, הנכים המצויים במערכת חוששים מלהגדיל את היקף השתכרותם, פן יצאו ממעגל הזכאים. אשר על כן, בבסיס ההצעה עומד העיקרון לפיו הגדלת השתכרות לא תשלול את הזכאות לקצבה, לא תפחית את שיעור הגמלה, אלא בצורה מדורגת ובאופן שלמבוטח יהיה כדאי כלכלית לצאת לעבודה. 

כמו כן מציע התיקון שלפניכם להבחין בין נכים "ותיקים" או "קשים", לבין שאר הנכים. נכים אלה, אשר שולמו להם קצבאות נכות במשך 5 שנים ויותר, או שסובלים מליקוי רפואי בשיעור של 75% או נפשי -קוגנטיבי בשיעור של 40% לפחות ייהנו מקצבה בתנאים משופרים. תיקון נוסף בחוק קובע תקופת הסתגלות של שנתיים מרגע שנכה החל לעבוד והפסיק לקבל קצבה, כשבמהלכה, אם הפסיק את עבודתו יחזור לקבל את הקצבה ששולמה לו קודם שהחל לעבוד, וכבר אמרתי לכם שבכל מקרה, לא יצטרך לעבור בדיקות רפואיות. 

עוד אנו מציעים לקבוע כי ההטבות הנלוות לאנשים עם מוגבלויות שאינן בידי המוסד לביטוח לאומי תמשכנה להינתן כל עוד מקבל האדם קצבת נכות ללא תלות בדרגת אי כושר להשתכר. אנו מוסיפים ומציעים כי אדם שחדל לקבל קצבת נכות ימשיך  ויקבל את ההטבות הנלוות במשך שלוש נים לפחות, ולגבי הסעיף שעוסק ביתר ההטבות סוכם שאנחנו לא נקדם את החוק בקריאה שניה לקריאה שלישית אלא אם כן נגיע להבנות מלאות בנושא הזה, עם כל הנוגעים בדבר, ועם נציבות שוויון אנשים עם מוגבלויות ועם משרד האוצר. 
אנו בטוחים כי חוק זה ייטיב מאד עם ציבור אנשים עם מוגבלויות  ויעודד אותם לצאת לעבודה. זו היא הזדמנות באמת להודות למטה המאבק של ארגוני הנכים שמלווה את התהליך הזה מהיום הראשון על כל מילה, ומברך מאד מאד, בראשות רוני שכטר ויואב קריים, ואני גם רוצה להודות לארגוני הנכים האחרים שמעורבים בכך ונותנים את עצותיהם הטובות, כמו הגב' שמחה בניטה. מדובר בחלק נכבד מאד מתוך מכלול של צעדים שעושה הממשלה, ואני, באופן אישי, בראשות משרד הרווחה והשירותים החברתיים, אשר יגדילו באופן משמעותי את השתלבותם של הנכים בעבודה. אני חייב לציין כי נציגי ארגוני הנכים, כמו שאמרתי, ונציבות שוויון הזדמנויות לאנשים עם מוגבלויות שותפים אתנו לאורך כל הדרך, גם בוועדת לרון וגם בוועדת היישום של הדו"ח, בראשותו של מנכ"ל משרד הרווחה והשירותים החברתיים נחום איצקוביץ, שמניעה ועדות משנה בתחומים מהפכניים ממש, ואנחנו רואים תנופה משמעותית ותקווה גדולה בתחום הזה. 

אני מבקש, איפא, מהכנסת, לאשר את החוק בקריאה ראשונה, ולהעבירו לוועדת העבודה, הרווחה והבריאות של הכנסת להכנה לקריאה שניה ושלישית, ומי ייתן ובעזרת השם, בחודשים הקרובים מאד, ועדת העבודה והרווחה תאשר את החוק ואנחנו נוכל סוף סוף להביא מהפכה אמיתית בחייהם של ציבור הנכים והמגובלים בישראל. תודה רבה לכם. 

אני מבקש בהערה נוספת להודות לנציגי משרד האוצר, אגף התקציבים, שהלכו אתנו בתהליך, עד כה, לאורך כל הדרך. תודה הרבה. 

היו"ר מגלי והבה:

תודה. ראשון המתדיינים - אני מזמין את חבר הכנסת זבולון אורלב, בבקשה. אחריו - חברת הכנסת נאדיה חילו. 

זבולון אורלב (האיחוד הלאומי - מפד"ל):

אדוני היושב ראש, חבריי חברי הכנסת, מכובדי שר הרווחה. זכית ונתגלגלה על  ידך זכות גדולה להביא לכנסת תוצאת עבודה של 5 שנים שציינת נכון - שנולדה בעת השביתה הגדולה של הנכים, כאן, בצומת למטה, ליד משרד ראש הממשלה, והמשכה -בוועדת השופט לרון, שנפטר לאחר שהגיש את ההמלצות וההמלצות אושרו על ידי ממשלת שרון. 

צריך להדגיש עוד דבר אחד: החוק הזה, חשיבותו לא רק בהיבט הכלכלי שלו. לא רק בהיבט של כמה שקלים נוספים יהיה לנכה שיוצא לעבודה. זה חשוב, אינני מזלזל בשום שקל נוסף, אבל לציבור הנכים ככל שלמדתי כשר רווחה לשעבר, עצם היציאה לעבודה, עצם היציאה מהבית, עצם היציאה למקום עבודה שבו נכה יכול לתרום, עצם ההשתלבות שלו בחברה כולה, עצם התרומה שאדם תורם למערכת כולה, זה החשיבות, יש לזה חשיבות לא פחות מאשר מספר השקלים, ואינני מזלזל בשום שקל. 

לכן, אדוני השר, אני אינני תמים לחלוטין שגמרנו את הפרשה הזו עם משרד האוצר. אני משוכנע שבמהלך החקיקה בוועדת העבודה והרווחה עם היושב ראש המצויין שלנו בוועדה, עדיין יבואו אנשים ויציעו שה- disregard, כלומר - הפערים של כמה אדם משתכר מול כמה מורידים לו - עדיין יהיה דיון, וצריך פעם אחת ולתמיד לומר לאנשי האוצר: יש גם אינטרסים מעבר לאינטרסים כלכליים, והם אינטרסים חברתיים. ולכן אני מברך - -

קריאה:

- - -

זבולון אורלב (האיחוד הלאומי - מפד"ל):

גם בחוק הזה. ולכן אני מברך על החוק הזה וכמובן אתמוך בו.

היו"ר מגלי והבה:

תודה  לחבר הכנסת זבולון אורלב. חברת הכנסת נאדיה חילו, ואחריה - חבר הכנסת אביגדור יצחקי. סוגר את הרשימה - חבר הכנסת משה שרוני. בבקשה, חברת הכנסת חילו. 

נאדיה חילו (העבודה-מימד):

אדוני היושב ראש, אדוני השר, חברי הכנסת. רק חצי שניה של התייחסות לפני שאני מתחילה לגופו של עניין - נמצאת ביציע מ "כוכב נולד" הזמרת מרים טוקאן, שאנחנו מכאן רוצים בהחלט לאחל לה בהצלחה, והמשך דרך והיית זמרת נהדרת. 

קריאה:

היא עדיין זמרת נהדרת. 

נאדיה חילו (העבודה-מימד):

היתה בטלוויזיה ותמשיך להוביל

שר הרווחה והשירותים החברתיים יצחק הרצוג:

היא עוד תגיע רחוק. 

נאדיה חילו (העבודה-מימד):

היא עוד תגיע רחוק - גם בחיים המקצועיים וגם בחיים - הנה היא. כל הכבוד לך, כל הכבוד לך. 

לגופו של עניין - החוק של סיעוד שחוקק בשנת 1988 אדוני השר, היה תוצאה של הרבה מאד שנות עבודה קשה, מקצועית, ציבורית. קרוב ל - 8 שנים ישבו אנשים מקצועיים, אנשי אקדמיה - - -

קריאה:

-  - -

נאדיה חילו (העבודה-מימד):

 על חוק הנכים. אני בהחלט רוצה לברך - זה גם שזור, אם אנחנו מדברים על סיעוד באפן כללי, אז אני בהחלט רואה גם את האלמנט הזה של תמיכה בחוקים נוספים שכל עניינם לחזק אוכלוסיות חלשות, אוכלוסיות מוגבלות, אוכלוסיות שבאים, שהחברה חייבת גם לתת להם ולו קצת להשתקם ולהשתלב בחברה, להיות אובייקטיביים ולהיות אנשים שגם יוכלו לנצל את כל הפוטנציאל הטמון בהם. 

נכון, אדוני השר, מאז שנכנסת אתה בהחלט מוביל מערכות ומפעיל רה-ארגון ואתה מוביל יוזמות, גם של חקיקה אבל גם תוכניות ופרויקטים, וגם שמעתי על כמה תוכניות לחיזוק אוכלוסיות עם צרכים מיוחדים, אוכלוסיות חלשות, אוכלוסיות של ילדים, וכשאני מדברת על סעד, בגדול, אני מדברת על מושג ערכי שכולל גם סוגים של שונים של תמיכות נפשיות, סוגים שונים של מטריה חברתית אזרחית פרלמנטרית ממשלתית, שאמורה לחזק, לפלס את הדרך, ואנחנו כאן אמורים, כל פעם מחדש, לחשוב איך אנחנו מנסים לקדם עוד קצת, גם בחקיקה, אבל גם בפועל, ובפרקטיקה היום יומית את אותן אוכלוסיות, ושהן תהיינה חלק בלתי אינטגרלי מהחברה האזרחית - -

אחמד טיבי (רע"ם-תע"ל):

חלק אינטגרלי או בלתי אינטגרלי? 

היו"ר מגלי והבה:

חלק אינטגרלי. 

נאדיה חילו (העבודה-מימד):

חלק אינטגרלי. לא, אמרתי - אינטגרלי, חלק אינטגרלי מהחברה, ואז - גם הם וגם החברה בכלל יוכלו להפיק את המרב. 

אני מברכת ואני חושבת שירבו חוקים כאלה. 

היו"ר מגלי והבה:

תודה. אני מזמין את חבר הכנסת אביגדור יצחקי. אחריו יהיה חבר הכנסת משה שרוני. 

אביגדור יצחקי (קדימה):

אדוני היושב ראש, אדוני השר, רבותיי השרים, חברי הכנסת. מבחינתי, אדוני השר, זו סגירת מעגל. לפני הרבה שנים קרא לי ראש הממשלה דאז, אריאל שרון, ואמר לי - תגמור את העניין הזה של שביתת הנכים. ואני קראתי ליושב ראש ההסתדרות דאז, חבר הכנסת עמיר פרץ, ואמרתי לו: עמיר - - 

היו"ר מגלי והבה:

חברת הכנסת - - 
אביגדור יצחקי (קדימה):

- - היום גומרים. אני לא אכנס לתוך כל הפוליטיקות שהיו בעניין הזה, אבל בשעה רבע ל-6 בבוקר חתמנו על הסכם לסיומה של שביתת נכים שערכה 70 יום, בתנאי חורף לא קלים, שבהם שבתו הנכים אל מול משרדי הממשלה. 

הדבר היפה בעניין שבמהלך הזה רכשתי לי הרבה חברים, חלקם - יושבים פה, היום, אבל אני רוצה, באמת, ביום הזה, להזכיר שני דברים. האחד: היתה התנגדות חזקה מאד להקמת הוועדה. של כל הגורמים הממשלתיים, ואני התעקשתי שהוועדה תקום עם גורמים מקצועיים, עם גורמים של ארגוני הנכים, ועם, כמובן, גורמים ממשלתיים. אני חושב שהוועדה הזו עשתה עבודה בלתי רגילה. באמת, יוצאת מן הכלל במסקנות שלה, שיש בהן תרומה גדולה מאד לציבור הנכים. 

ואני רוצה ביום הזה, באמת, בנוסף לתודות לארגוני הנכים, ולשר העבודה והרווחה ולמנכ"לו

ולכל מי שעסק בזה, להזכיר שלושה אנשים. האחד זה אריאל שרון, ראש הממשלה, שבאמת חשב שצריך לתת פתרון כולל ואמיתי לציבור הנכים. השני - חבר הכנסת סילבן שלום, שצריך לזכור שהוא היה שר אוצר באותו מועד, ואישר את ההסכם הזה עם הנכים באותו זמן, ואישר את אישור הוועדה וכל מה שקושר בזה. אני רוצה אבל גם להזכיר את יושב ראש ארגון הנכים דאז, אריה צודקביץ, שהלך לעולמו אחרי מחלה קשה, שאני חושב שהיה הרוח החיה של ההסכם הזה, של הקמת הוועדה, פעילות הוועדה. 


אחרי כן  דר

 וכמובן, יזכו לחיים ארוכים החברים, היושב ראש הנוכחי, הדובר הנפלא של ארגון הנכים, יואב קריים, שמבחינתי הוא תופעה של אחת להרבה מיליונים של אנשים, ובזה בעצם – כמובן, גם לחבר הכנסת עמיר פרץ, שבזמנו עשה את הכל בשביל לסיים את השביתה הזאת, ובסך הכל היום אנחנו מתברכים בזה שמדינת ישראל מטפלת קצת אחרת בנכים. אני בטוח שעוד יש הרבה מה לעשות, ואני מקווה שעוד ייעשה. 
אני מבקש מהיושב ראש עוד שלושים שניות לומר עוד דבר אחד, שהוא חשוב. הנושא של תוצרת הארץ, לפעמים זה הופך להיות בושה. אני אסרתי על השב"כ להכניס בקבוקי סן-בנדטו למכונית של ראש הממשלה. על שולחנו של מפקד חיל האוויר דאז, הרמטכ"ל המתפטר, היו מים מתורכיה כשהוא אירח ראש ממשלה. אמרתי לראש הממשלה: למה אתה אומר שאנחנו לא מייבאים מים מתורכיה? עובדה שאנחנו מייבאים מים מתורכיה. ועוד כהנה וכהנה סיפורים על מדי חיילי צה"ל וכל מה שכרוך בזה. 

והדבר האחרון שאני רוצה לומר – כי לא הספקתי לדבר – הנושא של רעידת אדמה. אני, בזמן האחרון, יש לי יותר זמן, אני קורא הרבה ספרים. אני ממליץ לכם לקרוא את הספר שנקרא "רעשי מלחמה", שבו, בעצם, מישהו מצליח לחזות את המועד שבו תהיה רעידת אדמה במדינת ישראל, ומנצל את זה לתקיפה מצרית על ישראל, למרות הסכמי שלום. 

היתה רעידת אדמה חזקה מאד במדינת ישראל, ככה נוצרה בקעת הירדן, כנראה – אני לא יודע אם בקדנציה שלנו או בקדנציה אחרת – שדבר כזה עלול לקרות עוד פעם, וצריך להיערך לו. תודה רבה. 

אופיר פינס-פז (העבודה-מימד):
- - -

היו"ר מגלי והבה:
תודה לחבר הכנסת יצחקי. רק להזכירך – אתה מדבר על סגירת מעגל – שניהלת משא ומתן על יבוא מים מתורכיה, שנינו.

אביגדור יצחקי (קדימה):
כן.

היו"ר מגלי והבה:
אז ככה, שאל תבוא בטענות לאחרים. 

חבר הכנסת שרוני. 

משה שרוני (גיל):
אדוני היושב ראש, שרים מכובדים, חברי כנסת. אני חושב שהחוק שמביאים כיום לקריאה ראשונה, צריכים להודות עליו, לא לאף מפלגה. להודות לחבר הכנסת אורלב ולוועדת העבודה, הרווחה והבריאות. אלה צריכים לקבל תודות, שישבו שעות כדי ללבן את החוק הזה. אז בואו לא נתחרה כאן – אני עשיתי, הוא עשה. הוועדה עשתה מאמצים כדי להביא היום – וחבר הכנסת אורלב יודע את זאת, ומגיעות לו כל התודות.

כדי לא לשעמם אתכם עם הנאום שלי, כדי שזה יהיה בפרוטוקול, אני מבקש דבר אחד: ועדת העבודה, הרווחה והבריאות רואה את בחקיקתו של החוק המוצע צעד נוסף בדרך לעיגון זכותם של אנשים עם מוגבלות, להשתתפות ולהשתלבות שוויונית ופעילה בחברה, בכל תחומי החיים, לרבות בשוק העבודה, תוך שמירה מירבית על כבודם והתחשבות בצרכיהם המיוחדים. 

אני קורא לכם, חברי הכנסת, להצביע בעד הצעת החוק, לקריאה ראשונה. תודה רבה. 

היו"ר מגלי והבה:
תודה, חבר הכנסת שרוני. כמה הערות אחרונות לשר יצחק הרצוג, ולאחר מכן נעבור להצבעה.

שר הרווחה והשירותים החברתיים יצחק הרצוג:
תודה לכל המעירים והמגיבים. אני באמת מודה לכל מי ששיתף פעולה. אני רוצה לציין את ראשי ארגוני הנכים שנמצאים אתנו – לא ציינתי גם את מומו וכל האחרים שנמצאים כאן – ולהודות גם לעמותת שי-בית הגלגלים, שהגישה עתירה בנושא, בראשותו של אדם יקר מאד, עורך דין אביעזר גרואר, ש-25 שנה מוביל את העמותה הזאת, ויושב שם לבד, בדד, רק כדי לוודא שהחוק הזה עובר. אדם יוצא דופן, שפרש לאחרונה מתפקיד היושב ראש של העמותה, אבל הבטיח כצוואה לשופט לרון, שהחוק הזה יקודם. אז גם לך, תודה רבה, אביעזר, מכל הלב.
היו"ר מגלי והבה:
תודה לשר יצחק הרצוג. חברי הכנסת, אנחנו עוברים להצבעה. נא לשבת, מי שרוצה להצביע.  

הצבעה מס' 32
בעד ההצעה להעביר את הצעת החוק לוועדה – 26
 נגד – אין

נמנעים – אין

ההצעה להעביר את הצעת חוק הביטוח הלאומי (תיקון מס' 101)(קידום השתלבותם של
אנשים עם מוגבלות בשוק העבודה), התשס"ז-2007, לוועדת העבודה, הרווחה והבריאות
נתקבלה.

היו"ר מגלי והבה:
בעד – 26, נגד – אין, נמנעים – אין, אני קובע שהצעת חוק הביטוח הלאומי (תיקון מס' 101) (קידום השתלבותם של אנשים עם מוגבלות בשוק העבודה), התשס"ז-2007, הצעת חוק מ/329, עברה בקריאה ראשונה ותועבר לוועדת העבודה, הרווחה והבריאות להכנתה לקריאה שנייה ושלישית. 

